b'\n_START_ARTICLE_\nRatsastuksen maailmanmestaruuskilpailut\n_START_PARAGRAPH_\nRatsastuksen maailmanmestaruuskilpailut (engl. FEI World Equestrian Games) ovat Kansainv\xc3\xa4lisen ratsastajainliiton FEI:n joka nelj\xc3\xa4s vuosi j\xc3\xa4rjest\xc3\xa4m\xc3\xa4t ratsastusurheilun maailmanmestaruuskilpailut. Ensimm\xc3\xa4ist\xc3\xa4 kertaa ne pidettiin vuonna 1990. MM-kilpailut toimivat joidenkin lajien osalta my\xc3\xb6s olympiakarsintoina._NEWLINE_Ratsastuksen maailmanmestaruuskilpailuissa on edustettuna kahdeksan FEI:n hallinnoimasta kymmenest\xc3\xa4 lajista. Mukana ovat esteratsastus, kouluratsastus, kentt\xc3\xa4ratsastus, matkaratsastus, reining, valjakkoajo, vikellys sek\xc3\xa4 vammaisratsastus. FEI:n lajeista hevospallossa ja tent peggingiss\xc3\xa4 j\xc3\xa4rjestet\xc3\xa4\xc3\xa4n omat maailmanmestaruuskilpailut._NEWLINE_Vuoden 2014 MM-kilpailuihin Ranskan Normandiassa osallistui 75 maata ja 971 kilpailijaa.'